b"\n_START_ARTICLE_\nVrhpoljec\n_START_PARAGRAPH_\nVrhpoljec (tudi 'vrhpolc' ali Oberfelder, po nem\xc5\xa1kem imenu vasi Vrhpolje pri Vipavi) je zgodovinsko gledano verjetno najbolj znano rde\xc4\x8de vipavsko vino. Druga imena te sorte so krhka \xc4\x8drnina, mavrovna in prava \xc4\x8drnina. Zelo pohvalno ga omenja \xc5\xbee Valvazor. V \xc4\x8dasu, ko so veliko ve\xc4\x8dino vina popili sproti in ga niti niso stekleni\xc4\x8dili, so vrhpoljca polnili v steklenice in prodajali \xc5\xa1irom po takratni dr\xc5\xbeavi in ga tudi izva\xc5\xbeali._NEWLINE_Sredi 19. stoletja je vrhpoljec veljal za najbolj\xc5\xa1e vino pridelano na Kranjskem. Proti koncu 19. stoletja se je pridelava vrhpoljca \xc5\xbee precej zmanj\xc5\xa1ala, \xc5\xa1e vedno pa je bilo znano vino Kindermacher, prav tako iz Vrhpolja. Tako je na primer edini predstavnik vinarjev iz de\xc5\xbeele Kranjske na dr\xc5\xbeavni kmetijsko-gozdarski razstavi na Dunaju leta 1890 bil grof Lanthieri, ki je razstavljal vini Kindermacher in cesarsko vino (Kaiserwein). V kasnej\xc5\xa1ih letih vrhpoljca skoraj ni bilo ve\xc4\x8d mogo\xc4\x8de dobiti. Kot razlog za opu\xc5\xa1\xc4\x8danje vrhpoljca navajajo neredne pridelke, ker naj bi bili vsi cvetovi \xc5\xbeenski, ter veliko odvisnost pridelka od vremena v \xc4\x8dasu cvetenja."